tartuNLP/wikipedia-smugri-20251201 huggingface dataset:
NP (vaativuusluokka)

NP ("nondeterministic polynomial)" on laskennan vaativuusteoriassa vaativuusluokka, johon kuuluvat ongelmat voidaan tarkistaa deterministisellä Turingin koneella polynomisessa ajassa, eli "tehokkaasti". Yhtäpitävästi voidaan määritellä, että luokan NP ongelmat voidaan ratkaista epädeterministisellä Turingin koneella polynomisessa ajassa. Epädeterministinen Turingin kone voi tehdä monta asiaa yhtäaikaisesti vastauksena sen saamaan syötteeseen. Määritelmästä seuraa, että kaikki luokan P ongelmat ovat myös NP-ongelmia, sillä kaikki polynomisessa ajassa ratkaistavat ongelmat voidaan myös tarkistaa polynomisessa ajassa. 
Kuuluisa ratkaisematon kysymys P=NP kysyy, ovatko vaativuusluokat P ja NP kuitenkin sama asia, eli voidaanko kaikki polynomisessa ajassa tarkastettavat ongelmat myös ratkaista polynomisessa ajassa. Monet ongelmat on todistettu NP-täydellisiksi, joka tarkoittaa sitä, että yhden NP-täydellisen ongelman ratkaisu polynomisessa ajassa antaa automaattisesti polynomisen ajan ratkaisun kaikkiin NP-ongelmiin.
Esimerkkejä.
Kauppamatkustajan ongelman päätösmuoto on yksi tunnetuimmista NP-ongelmista. Siinä kauppamatkustajan täytyy käydä tietyissä kaupungeissa vapaassa järjestyksessä ja lopuksi palata kotiin. Kysymys kuuluu, onko mahdollista löytää reitti, joka on lyhyempi kuin x kilometriä. Minkä tahansa ratkaisuksi tarjotun reitin oikeellisuus voidaan tarkastaa nopeasti eli polynomisessa ajassa. Nopeaa algoritmia ratkaisun löytämiseen ei kuitenkaan tunneta.
Toinen esimerkki NP-ongelmasta on kokonaislukujen tekijöihinjaon päätösongelma. Siinä kysytään, onko annetulla luvulla formula_1 alkutekijää, joka on pienempi kuin jokin yläraja formula_2.
Fear X

Fear X on vuonna 2003 ensi-iltansa saanut tanskalais-brittiläinen jännityselokuva, jonka on ohjannut Nicolas Winding Refn. Winding Refn käsikirjoitti elokuvan yhdessä Hubert Selby Jr.'n kanssa. Elokuvan pääosaa esittää John Turturro.
"Fear X" esitettiin Sundancen elokuvajuhlilla 2003. Se sai kriitikoilta ristiriitaisen vastaanoton. Elokuva oli myös taloudellinen floppi, josta johtuen Winding Refnin tuotantoyhtiö "Jang Go Star" meni konkurssiin.
Pjotr Semjonov-Tjan-Šanski

Pjotr Petrovitš Semjonov-Tjan-Šanski (; 14. tammikuuta 1827 Rjazanin kuvernementti, Venäjän keisarikunta – 11. maaliskuuta 1912 Pietari) oli venäläinen maantieteilijä ja tilastotieteilijä. Hän tuli tunnetuksi Keski-Aasian Tienšanin vuoriston tutkimusmatkastaan vuonna 1857.
Elämä ja ura.
Semjonov väitteli filosofian tohtoriksi Pietarissa vuonna 1851. Vuodesta 1849 hän oli Venäjän maantieteellisen seuran jäsen ja kirjastonhoitaja, ja vuosina 1863-1872 seuran fyysisen maantieteen osaston sihteerinä hän sai tehtäväkseen laatia modernisoidun version Karl Ritterin tuolloin pari vuosikymmentä vanhasta Aasia-teoksesta, joka käsitteli Venäjän Aasiaa ja sen naapurimaita. Tätä tehtävää varten hän opiskeli kolme lukukautta Berliinissä Ritterin, Heinrich Ernst Beyrichin, Gustav Rosen ja Heinrich Wilhelm Doven johdolla ja teki matkoja Sleesian hiilikaivosalueille ja Vesuviukselle.
Julkaistuaan Ritterin "Aasian" ensimmäisen osan vuonna 1856 hän lähti Keski-Aasiaan, tutki Issyk Kulin ympärillä olevia vuoristoja ja eteni Kirgisian vuoristoon ja Tienšaniin ilmeisesti ensimmäisenä eurooppalaisena, ja havaitsi, että Alexander von Humboldtin niukkoihin kiinalaisiin tietoihin perustunut olettamus, jonka mukaan vuoristoissa oli vielä aktiivisia tulivuoria, oli täysin perusteeton.
Semjonov sai tehtäväkseen toimittaa "Venäjän keisarikunnan maantieteellis-tilastollisen käsikirjan" (viisi nidettä, 1863-1885). Vuosina 1864-1880 hän toimi Venäjän sisäministeriön tilastokomitean johtajana ja organisoi tieteelliselle perustalle aiemmin hyvin puutteelliset maan viralliset tilastot. Hänen johdollaan toteutettiin muun muassa ensimmäinen maanomistusta koskeva tutkimus, ja hän ehdotti Venäjän jakamista luonnollisiin maantieteellisiin ja kulttuurihistoriallisiin alueisiin.
Vuodesta 1863 lähtien hän oli Venäjän edustaja kansainvälisissä tilastokongresseissa, ja vuosina 1876-1897 hän toimi sisäministeriön tilastoneuvoston puheenjohtajana ja järjesti vuonna 1897 Venäjän ensimmäisen väestönlaskennan, jonka tulosten käsittelyyn hän ei kuitenkaan osallistunut, koska hänet nimitettiin samana vuonna Venäjän valtakunnanneuvoston jäseneksi. Vuodesta 1873 kuolemaansa saakka hän oli Venäjän maantieteellisen seuran varapuheenjohtaja ja kirjoitti seuran historian sen ensimmäisten viidenkymmenen vuoden ajalta (kolme nidettä, 1896).
Semjonovin viimeisiä töitä on "Rossija", Venäjän maantieteellinen, geologinen, tilastollinen, etnografinen, taloudellinen ja historiallinen kuvaus, joka on julkaistu 22 niteessä ja joka on varustettu runsaasti kartoilla, kaavioilla ja muulla kuvituksella. Hän oli myös hyönteistutkija ja -keräilijä sekä hollantilaisten ja flaamilaisten taiteilijoiden maalausten keräilijä ja tuntija, joista hän kirjoitti tutkimuksen.
Millennium-ongelmat

Millennium-ongelmat ovat seitsemän Clay-instituutin vuonna 2000 valitsemaa matemaattista ongelmaa. Jokaisen ongelman ratkaisusta on luvassa miljoona Yhdysvaltain dollaria. Tähän mennessä ongelmista on ratkaistu yksi eli Poincarén konjektuuri, jonka ratkaisi Grigori Perelman vuonna 2002.
Ongelmat.
Millennium-ongelmat ovat:
P=NP kuuluu teoreettiseen tietojenkäsittelytieteeseen. Karkeasti sanottuna se kysyy, voidaanko kaikki nopeasti tarkastettavat ongelmat myös ratkaista nopeasti.
Hodgen konjektuuri kuuluu algebralliseen geometriaan ja käsittelee sitä, voidaanko tietyt Hodgen luokat rakentaa mahdollisesti helpommin käsiteltävistä osasista.
Poincarén konjektuuri käsittelee sitä, mikä erottaa topologiassa moniulotteiset pallopinnat muista kappaleista.
Riemannin hypoteesi käsittelee Riemannin zeeta-funktion nollakohtia. Hypoteesilla on paljon sovelluksia lukuteoriassa.
Yangin-Millsin olemassaolon ongelma tavoittelee fysiikan kvanttikenttäteoriassa käytetyn Yangin-Millsin teorian saattamista vankalle matemaattiselle pohjalle.
Tämän ongelman tavoitteena on ymmärtää matemaattisesti paremmin nesteiden ja kaasujen liikettä kuvaavia Navierin-Stokesin yhtälöitä.
Birchin ja Swinnerton-Dyerin konjektuuri käsittelee sellaisia pisteitä elliptisillä käyrillä, joiden koordinaatit ovat rationaalilukuja.
Taustaa.
Millennium-ongelmat julkaistiin tasan sata vuotta Hilbertin ongelmien jälkeen. Hilbertin ongelmat olivat David Hilbertin vuonna 1900 julkaisema 23:n siihen mennessä ratkaisemattoman ongelman lista. Ainut ongelma sekä Hilbertin listalla että Millennium-ongelmien listalla on Riemannin hypoteesi. Millennium-ongelmat kattavat laajasti eri matematiikan aloja, kuten teoreettista tietojenkäsittelytiedettä, algebrallista geometriaa, topologiaa, lukuteoriaa, matemaattista fysiikkaa ja osittaisdifferentiaaliyhtälöitä.
Winsome Sears

Winsome Earle Sears (s. 11. maaliskuuta 1964 Kingston, Jamaika) on jamaikalaissyntyinen yhdysvaltalainen liikemies ja republikaanisen puolueen poliitikko. Hän on toiminut Virginian osavaltion 42. varakuvernöörinä tammikuusta 2022 lähtien. Hän on osavaltion ensimmäinen ei-valkoihoinen varakuvernööri.
Sveinung Rotevatn

Sveinung Rotevatn (s. 15. toukokuuta 1987 Bergen) on norjalainen liberaalipuolueen poliitikko ja puolueensa ensimmäinen varapuheenjohtaja vuodesta 2020. Hän oli Norjan ilmasto- ja ympäristöministeri Solbergin hallituksessa vuosina 2020–2021. Sitä ennen hän toimi valtiosihteerinä ympäristöministeriössä. Rotevatn on istunut suurkäräjillä vuosina 2013–2017 ja 2021–2025.
Francis Ysidro Edgeworth

Francis Ysidro Edgeworth (8. helmikuuta 1845 Edgeworthstown, Longfordin kreivikunta, Irlanti – 13. helmikuuta 1926 Oxford, Englanti) oli angloirlantilainen taloustieteilijä ja tilastotieteilijä, joka edisti matemaattisten menetelmien käyttöä taloustieteessä.
Elämä ja ura.
Edgeworth opiskeli Dublinin Trinity Collegessa ja Oxfordin Balliol Collegessa ja valmistui vuonna 1869. Vuonna 1877 hän valmistui asianajajaksi. Edgeworthista tuli logiikan lehtori Oxfordissa ja taloustieteen professori Lontoossa, ja vuodesta 1891 lähtien hän oli viimeksi mainitun oppiaineen professori Oxfordissa. 
Edgeworth kuului aikanaan huomattavassa määrin taloustieteen teoreettis-matemaattiseen koulukuntaan ja käsitteli tilastotieteen menetelmillä monia tieteenalansa vaikeimpia teoreettisia ongelmia erittäin tarkkanäköisesti. Hänen teoksiinsa kuului "Mathematical Psychics" (1881). Siinä hän esitteli ajatuksiaan hyötyfunktiosta, indifferenssikäyrästä ja sopimuskäyrästä, joista kaikista on tullut talousteorian vakiovälineitä. Suurimman osan tutkimustensa tuloksista hän kuitenkin julkaisi vuodesta 1891 ilmestyneessä "Economic journal" -lehdessä, jota hän toimitti sen perustamisesta lähtien. Hän kehitti taloustieteen kansainvälisen kaupan, monopolien ja verotuksen teorioita. Tilastotieteen saralla hän kehitti indeksilukujen teoriaa ja todennäköisyyslaskentaa. 
Edgeworth oli matemaattisesti taitava, mutta hänen kirjoitustyyliään pidetään heikkona ja vaikeaselkoisena.
Mecostan piirikunta

Mecostan piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 39 714 vuonna 2020. Piirikunnan hallintokeskus on Big Rapidsin kaupunki, joka on myös Mecostan piirikunnan suurin kunta. Piirikunta on perustettu vuonna 1840.
Väestö.
Vuonna 2020 Mecostan piirikunnan 39 714 asukkaasta valkoisia oli 92,9 %, mustia 2,9 %, aasialaisia 0,9 % ja alkuperäisasukkaita 0,8 %. Vuonna 2019 3,4 % asukkaista puhui kotonaan jotain muuta kieltä kuin englantia ja 1,7 % asukkaista oli syntynyt ulkomailla.
Gratiotin piirikunta

Gratiotin piirikunta () on Yhdysvaltojen Michiganin osavaltiossa sijaitseva piirikunta. Sen väkiluku oli 41 761 vuonna 2020. Piirikunnan hallintokeskus on Ithacan kaupunki ja suurin kunta on Alma. Piirikunta on perustettu vuonna 1831.
Väestö.
Vuonna 2020 Gratiotin piirikunnan 41 761 asukkaasta valkoisia oli 91,1 %, mustia 6,2 %, alkuperäisasukkaita 0,7 % ja aasialaisia 0,5 %. Vuonna 2019 3,7 % asukkaista puhui kotonaan jotain muuta kieltä kuin englantia ja 1,1 % asukkaista oli syntynyt ulkomailla.
FedEx Field

FedExField (alkujaan Jack Kent Cooke Stadium) on Washingtonissa sijaitseva stadion, jolle mahtuu kapasiteetti vuoden 2015 muutosten jälkeen noin 85 000 katsojaa. Rakennustyöt aloitettu 1996 ja stadion valmistui vuonna 1997. 
Stadionia käyttää amerikkalaisen jalkapallon joukkue Washington Commanders, joka aikaisemmin tunnettiin nimellä Washington Redskins, mutta vuoden 2020 rasismikohun takia nimi muutettiin ensin Washington Football Teamiksi ja vuodesta 2022 alkaen nykyiseen muotoon.
Kadonneet Suomi

Kadonneet Suomi on suomalainen televisiosarja, jossa kerrotaan kadonneista suomalaisista henkilöistä. Sarjan ensimmäinen kausi alkoi Discovery+-suoratoistopalvelussa 9. heinäkuuta 2020 ja toinen kausi 27. joulukuuta 2021. Sarjan on tuottanut Yellow Film &amp; TV.
Snobismi

Snobismi vastaa suomen kielen sanoja hienosteleminen ja keikarimaisuus. Sitä on kuvattu narrimaiseksi teeskentelyksi tai tyhjänpäiväisyyksien latteaksi ihailuksi.
Snobi uskoo sosiaalisen statuksen ja ihmisarvon olevan yhteydessä toisiinsa. Samalla kun snobi ihailee vaikutusvaltaisia ja äveriäitä ihmisiä, hän halveksii vähävaraisia ja vaikutusvallaltaan vähäisiä ihmisiä. Snobia kuvaakin toteamus “häpeää köyhää äitiään”. Snobi ilmaisee käyttäytymisellään, ettei hän viihdy siinä taloudellisessa tai sosiaalisessa asemassa, johon hän on joutunut. Hän yrittää nousukasmaisesti päästä ylemmäs yhteiskunnan tikapuilla. Tämä taas vaatii älyllistä liikkuvuutta ja vivahteiden tajua.
Snobismi on myös joukkoilmiö. Snobien ryhmä olettaa olevansa muita parempia ihmisiä sellaisilla perusteilla, joilla ei ole mitään pohjaa arkitodellisuudessa. Snobeja voi olla kaikissa yhteiskuntakerroksissa, eikä se ole vain ylempien luokkien ilmiö.
Snobi-nimitys tuli käyttöön 1800-luvun puolivälissä, kun "Turhuuden turuilla" -teoksen brittiläinen kirjoittaja William Makepeace Thackeray kuvasi ilmiötä Punch-pilalehdessä ja julkaisi kuvauksensa kirjana "The Book of Snobs" (1848). Termin yleistyminen liitetään siihen, että monet kuningashuoneet menettivät tuolloin valta-asemansa ja hoviväki saattoi joutua elämään “kuin tavalliset ihmiset”.
Parsilanjärvi

Parsilanjärvi on humusjärvi Karkkilan itäosassa läntisellä Uudellamaalla. Sen pinta-ala on 62 hehtaaria. Etäisyys Karkkilan keskustasta on seitsemän kilometriä itään.
Maantiede.
Parsilanjärven pituus kaakosta luoteeseen on 1,25 kilometriä. Järvi on matala lukuun ottamatta kaakkoisosan 15-metristä syvännettä. Vähintään 10 metriä syvän alueen pinta-ala on 1,2 hehtaaria. Parsilanjärvessä on viisi pientä saarta. Niemimaista huomattavin on itäisen rannan Hävinneenkirkonnokka. Järven rannoilla levittäytyy peltoja, soita ja metsää. Asutusta on jonkin verran.
Parsilanjärvi on keskirehevä ja sen kuormitus on kohtalaista. Ekologinen tila on hyvä. Järven tilavuus on 1 440 000 kuutiometriä.
Parsilanjärveen virtaa suovesiä luoteesta ja koillisesta. Järven koillispuolella sijaitsee noin kahden hehtaarin laajuinen Päällinen (108,7 metriä mpy). Parsilanjärven laskuoja on Sitinoja, joka laskee Averiaan (36,1 metriä mpy), joka sijaitsee noin seitsemän kilometriä etelään.
Parsilanjärvi (23.095.1.004) kuuluu Sitinojan-Suho-ojan valuma-alueeseen (23.092), joka on kolmannen jakovaiheen vesistö Karjaanjoen vesistössä (23). Toinen jakovaihe on Vihtijoen valuma-alue (23.09). Parsilanjärvi on Sitinojan-Suho-ojan alueen toiseksi laajin vakavesi ja Karjaanjoen alueen koillisia vakavesiä.
Vihtijoki

Vihtijoki on keskikokoinen savimaiden joki Vihdissä läntisellä Uudellamaalla. Se on Karjaanjoen vesistön latvavesiä. Vihtijoki alkaa Niemenjärven ja Lapoon alueelta. Se virtaa lounaaseen Averiaan, josta se purkautuu Olkkalanjokena Hiidenveden koilliskolkkaan. Vihtijoen pääuomassa on seitsemäntoista koskea. 
Vihtijokea alettiin perata 1700-luvulla, josta alkaen sen lajisto köyhtyi. Jäljelle jäi alkuperäinen taimenkanta. 
Siippoon kylässä teurastamojätteistä luurouhetta, luurasvaa, minkkiöljyä ja teknistä rasvaa valmistanut Rasvatuote Oy tuli 1980-luvun puolivälissä tunnetuksi Vihtijoen veden pilaamisesta.
2000-luvulla jokea on elvytetty, ja muun muassa jokisimpukkakantaa on pyritty palauttamaan. Joen kunnostuksen tuloksena kalat pystyvät kulkemaan vapaasti Lohjanjärven eteläosasta Vihtijärveen, joka sijaitsee Lapoon pohjoispuolella. Vihtijoen koskikorentolajisto on monipuolinen.
Vihtijoen haaroista huomattavimpia on Parsilanjärvestä alkava Sitinoja.
Polojärvi

Polojärvi on järvi Koillismaalla Pohjois-Pohjanmaan maakunnassa. Se sijaitsee Taivalkosken ja Kuusamon rajalla. Järven pinta-ala on 7,9 neliökilometriä. Etäisyys Oulusta on 174 kilometriä itäkoilliseen.
Maantiede.
Polojärven ulottuvuus kaakosta luoteeseen on noin 3,9 kilometriä ja lounaasta koilliseen noin 4,5 kilometriä. Järven länsi- ja keskiosa sijaitsee Taivalkoskella ja itäosa Kuusamossa. Polojärvi on pääosin matala. Vain sadasosa järvestä on vähintään 10 metriä syvä, syvin kohta sijaitsee järven keskivaiheilla. Myös järven lounaisosassa on lähes kymmenmetrisiä syvänteitä. Polojärven suurimmat lahdet ovat Aapronperä ja Itikkalahti.
Polojärven ainoa saari on noin 1,4 hehtaaria laaja Polojärvensaari. Järven itärannalla sijaitsee Polon kylä ja haarautuva Polonniemi. Järven itäpuolitse kulkee valtatie 5.
Polojärveen virtaa Särkioja lännestä Särkiluomasta (241,3 metriä mpy) ja Sarvioja lounaasta Sarvi-järveltä (237,3 metriä mpy). Polojärvi on samantasoinen sen itäpuolella sijaitsevan Irnijärven kanssa. Järvien välisellä kannaksella kohoaa vaaroja (Hautavaara, Soidinvaara, Polonvaara). Kannaksella on myös soita (Soidinsuo, Markansuo) ja Markka-niminen pieni järvi (236,7 metriä mpy).
Polojärven vesitilavuus on 26 471 000 kuutiometriä.
Polojärvi (61.323.1.001) kuuluu Polojärven alueeseen (61.323), joka on kolmannen jakovaiheen vesistö Iijoen vesistössä (61). Toinen jakovaihe on Irnijärven alue (61.32) ja ensimmäinen Iijoen yläosan valuma-alue (61.3). Polojärvi on laajin Polojärven alueen 12:sta vähintään hehtaarin laajuisesta vakavedestä. Sitä seuraa Sarvi.
Polojärvi on neljänneksi laajin Taivalkosken 588:sta vähintään hehtaarin laajuisesta vakavedestä. Sitä seuraa Koviojärvi.
Koviojärvi

Koviojärvi on järvi Taivalkosken itäosassa Pohjois-Pohjanmaan maakunnassa. Sen pinta-ala on 7,3 neliökilometriä. Etäisyys Oulusta on 165 kilometriä itäkoilliseen.
Maantiede.
Koviojärven pituus lounaasta koilliseen on 5,6 kilometriä. Järven selkävedet ovat Vaaraselkä ja Isoselkä. Järven lounaisosan muodostaa Eteläperä, koillisessa on Itäperä. Koviojärvessä on useita saaria, joista isoimmat ovat Vaaraselkää ja Isoselkää erottavat Kurvinsaari ja Pylkönsaari. Eteläperässä sijaitsee lukuisia pieniä saaria ja luotoja.
Koviojärven luusua sijaitsee Salmenniemen kohdalla, josta alkaa länteen Tyräjärveen virtaava Hutunsalmi. Koviojärven ja Tyräjärven välisellä kannaksella on peltomaata ja suota. Koviojärven pohjoisrannalla on kulttuurimaisemaa, järven pohjoispuolisen Koviovaaran huippu on noin 285 metriä merenpinnan yläpuolella. Järven itäpuolitse kulkee valtatie 5.
Koviojärvi (61.382.1.001) kuuluu Koviojärven valuma-alueeseen (61.382), joka on kolmannen jakovaiheen vesistö Iijoen vesistössä (61). Toinen jakovaihe on Tyräjärven valuma-alue (61.38) ja ensimmäinen Iijoen yläosan valuma-alue (61.3). Koviojärvi on laajin Koviojärven valuma-alueen yhdeksästä vähintään hehtaarin laajuisesta vakavedestä. Sitä seuraa Iso-Nuottilampi.
Koviojärvi on viidenneksi laajin Taivalkosken 588:sta vähintään hehtaarin laajuisesta vakavedestä. Sitä seuraa Jokijärvi.
Kultakilpiruohot

Kultakilpiruohot ("Aurinia") on ristikukkaiskasveihin kuuluva kasvisuku, jonka on kuvannut Nicaise Auguste Desvaux 1815. Suvussa on seitsemän lajia. 
Lajeja.
Lajeja: "Aurinia corymbosa", "Aurinia gionae", "Aurinia leucadea", "Aurinia moreana", "Aurinia petraea", "Aurinia saxatilis", "Aurinia sinuata".
Suomeksi on nimetty puutarhaperennana viljelty kivikkokilpiruoho ("Aurinia saxatilis"), jonka alkuperäalue yltää Saksasta Ukrainaan ja Turkkiin.
Aurajoki (Lahdenpohja)

Aurajoki () on Venäjällä Karjalan tasavallan Lahdenpohjan piirissä virtaava 19 kilometriä pitkä joki, joka laskee Laatokkaan Lahdenpohjassa.
Joen kulku.
Joki saa alkunsa Suur-Latvalammesta, aivan kuten järven nimikin ilmaisee. Joki virtaa rauhallisesti yli kilometrin suoalueella ja laskee Latvalampeen, joka on tätä pienempi lampi. Lammen jälkeen joki suuntaa kohti kaakkoa ja saavuttaa Vaunusillanojan (), joka yhtyy siihen lännestä päin. Aurajoki mutkittelee suoalueella varsin vähän, mutta tämän jälkeen se virtaa metsämaassa. Joen uoma kallistuu enemmän ja ensimmäisten peltojen luona Reto-ojalla se alittaa 60 metrin korkeuskäyrän. Joki on matkansa puolivälissä, joten loppuosuuden kaltevuus on 6–7 metriä kilometriltä. Joki suuntaa etelä-kaakkoon eli lähes suoraan Lahdenpohjaa kohti. Paikjärvenkylä ja Riuttavuori ohittuu nopeasti ja rautatiesilta alittuu muutama kilometri ennen taajamaa. Siellä tekee joki Z-kirjaimen mukaisen käännöksen ja sukeltaa Pietarintien alitse Lahdenpohjan kaupunkiin. Siellä se kiertää kaupungin eteläpuolella asuinalueen läpi sataman eteläpuolelle.
Valuma-alue.
Valuma-alueen pääuoma muodostuu yksin omaa Aurajoen uomasta, joka on 19 kilometriä pitkä. Valuma-alueen pinta-ala on noin 110 neliökilometriä, mikä tekee alueesta keskimäärin viisi kilometriä leveän. Siksi ovat sen sivuojat lyhyitä. Poikkeuksen tekee Ruoko-oja ( ), jonka pituus on 10 kilometriä ja sen oma sivuoja Konkelo-oja (), jota kutsuttiin vanhoissa suomalaisissa kartoissa Saviojaksi. Pääoman sivuojia ovat alhaalta ylöspäin lueteltuina Sorniioja, Reto-oja ja Vaunusillanoja (). Latvaosuudella Aurajoki virtaa Latvalammen läpi.
Minna Långström

Minna Långström (s. 1974) on suomalainen mediataiteilija ja elokuvaohjaaja, jonka tekniikoita ovat videoinstallaatio sekä dokumentti- ja lyhytelokuva.
Långström toimi Kuvataideakatemian tila-ja aikataiteen lehtorina vuosina 2008-2012.
Långströmin dokumenttielokuva "Mars kuvien takaa" ("The Other Side of Mars", 2019) käsitteli NASA:n robotiikan tutkimuksessa käytettäviä kuvallisia menetelmiä. 
Elokuva on esitetty useilla kansainvälisillä festivaaleilla kuten Ji.hlava (2019), Pariscience - Festival international du film scientifique (2020), Buffalo International Film Festival (2019), BIFF - Bergen International Film Festival (2019), DocPoint - Helsinki Documentary Film Festival (2019).
Koronaviruspandemia Fidžillä

Fidžin koronaviruspandemia on osa maailmanlaajuista koronapandemiaa. Maan ensimmäinen tapaus vahvistettiin 19. maaliskuuta 2020 fidžiläisellä lentoemännällä, joka oli ollut työnsä puolesta Yhdysvalloissa ja Uudessa-Seelannissa.
26. syyskuuta 2022 mennessä maassa oli varmistettu 878 koronaan liittyvää kuolemaa.
Maan ensimmäinen koronaan liittyvä kuolema varmistettiin 10. elokuuta 2020, kun 91-vuotias nainen Navuan kaupungista, Viti Levun saarella kuoli.
Rajoituksia ja toimia.
Maan pääministeri Frank Bainimarama ilmoitti 16. maaliskuuta 2020, että kansainväliset risteilijät eivät pääse Fidžin satamiin. Nadin kansainvälinen lentokenttä suljettiin 25. maaliskuuta.
Huhtikuussa 2020 maan kaksi suurinta kaupunkia, Nadi ja Lautoka, määrättiin sulkutilaan. Kuun lopussa myös pääkaupunkiin määrättiin sulkutila.
Heinäkuussa 2021 Fidžin poliisi ilmoitti alkavansa pidättää ihmisiä, jotka eivät käytä kasvomaskia sellaisissa paikoissa, joissa se on määrätty pakolliseksi.
Rokotukset.
Fidžin rokotustahti on ollut melko nopeaa, mikä on myös auttanut hillitsemään taudin leviämistä maassa. 
Maaliskuussa 2021 Fidži sai ensimmäisenä Tyynenmeren valtiona 12 000 annoksen erän AstraZenecan rokotteita COVAX-ohjelman kautta. Rokotteet oli tarkoitus jakaa maan terveydenhuollon työntekijöille. Tämän jälkeen oli tarkoitus rokottaa armeijan, poliisin ja matkailualan työntekijät.
AstraZenecan lisäksi Fidži on hyväksynyt myös Modernan rokotteen käytettäväksi.
20. syyskuussa 2021 Fidžillä pantiin käytäntöön niin sanottu ”no jab, no job” -politiikka, jonka nojalla maan poliisilaitos erotti 11 poliisia ja kaksi siviilityöntekijää. Seuraavana päivänä Fidžin puolustusvoimat ilmoitti, että se aikoo myös erottaa kaikki työntekijät, jotka kieltäytyvät ottamasta rokotetta.
Giro Donne 2021

Giro Donne 2021 eli Giro d'Italia Femminile 2021 oli järjestyksessään 32. maantiepyöräilyn Giro d'Italia Femminile -etappikilpailu. Kilpailun nimi palautui vuosina 2013–2020 käytössä olleesta Giro Rosasta sitä edeltäneeseen Giro Donneen. Kilpailu pudotettiin UCI World Tour -sarjasta 2. Pro Series -tasolle johtuen muun muassa suorien tv-lähetysten puuttumisesta. 
Kymmenen etappia käsittänyt kilpailu alkoi Fossanasta 2. heinäkuuta ja päättyi Cormonsiin 11. heinäkuuta. Italian pohjoisosissa ajetun kilpailun kokonaispituus oli 1025,3 kilometriä. Vuoden 2021 Giro Donnessa ajettiin sekä henkilökohtainen että joukkueaika-ajo ja kaksi etappia päättyi loppunousuun.
Team SD Worxin ajajat ottivat kilpailussa kolmoisvoiton. Anna van der Breggen voitti kokonaiskilpailun minuutin ja 43 sekunnin erolla Ashleigh Moolman-Pasioon, Demi Vollering sijoittui kolmanneksi. Pistekilpailun voitti Anna van der Breggen, mäkikirikilpailun Lucinda Brand, nuorten kilpailun Niamh Fisher-Black ja joukkuekilpailun Team SD Worx.
Operaatio Ave Maria

Operaatio Ave Maria () on Andy Weirin tieteisromaani, joka on julkaistu vuonna 2021.
Teoksen päähenkilö on Ryland Grace, joka on ainoa henkiin jäänyt epätoivoisesta yrityksestä pelastaa ihmiskunta ja Maa.
Teoksessa Grace ja muukalainen nimeltä Kivinen pyrkivät pelastamaan aurinkokunnan astrofagi-loiselta.
Teoksesta on tulossa elokuvaversio, jonka oikeudet Metro-Goldwyn-Mayer osti kolmella miljoonalla dollarilla.
Vastaanotto.
Päähenkilön tarttuvaa innostusta tieteeseen on kehuttu. Kirjassa on vaivana "jääkaappilogiikka", joka ei ole järkeenkäypää jälkikäteen.
Gracen tapa ymmärtää asiat on kiinnostava, mutta myös heikko kohta: tarkistuslistat ovat astronauteille tärkeitä, mutta jostain syystä ne puuttuvat. Kirjassa on kohtia, joissa päähenkilön on osoitettava älykkyyttään ratkaistakseen asian, jonka ei pitäisi olla ongelma.
Aulikki Nukala

Aulikki Nukala (s. 10. heinäkuuta 1950 Alahärmä) on suomalainen taidemaalari ja videotaitelija. Hän on myös käsikirjoittanut ja ohjannut dokumenttielokuvia sekä työskennellyt TV-tuotannoissa kuvaajana ja leikkaajana. Hänet tunnetaan parhaiten luontoaiheisista maalauksistaan.
Nukala opiskeli taidekasvatusta Taideteollisessa korkeakoulussa (valm. 1977) ja videoilmaisua Satakunnan käsi- ja taideoteollisessa oppilaitoksessa 1991–1993. Hän on toiminut taide- ja audiovisuaalisen ilmaisun tuntiopettajana Lapin, Satakunnan ja Uudenmaan oppilaitoksissa, elokuvailmaisun ja taidepedagogiikan vs. lehtorina Taideteollisessa korkeakoulussa (1997–1998, 2000) sekä taideaineitten ja videoilmaisun opettajana Helsingin työväenopistossa (2002–2015). 
Nukala on kansainvälisen akvarelliyhdistyksen (International Watercolor Society) Suomen johtaja.
Termination Shock

Termination Shock on Neal Stephensonin tieteisromaani, joka on julkaistu vuonna 2021.
Kirja on ekologinen trilleri, jossa yksi tieteentekijä ostaa valtavan määrän rikkiä ja ampuu sen ilmakehään tavoitteena jäljitellä vuoden 1991 Pinatubon purkausta viilentääkseen planeettaa. Teoksessa muu maailma katsoo Yhdysvaltojen luhistuneen, eikä siihen voida enää luottaa, ja pinnanmuodostukseltaan matalien valtioiden ryhmä nimeltä "Netherworld" tarttuu toimiin vastatakseen ilmastomuutokseen, koska se vaikuttaa näihin valtioihin suoraan. Teoksessa maailma on mennyt sekaisin ilmastonmuutoksen seurauksena, ja alueita on muuttunut elinkelvottomiksi.
Kirjan nimi viittaa ilmastonmuokkauksen termiin.
Vastaanotto.
Kirjan alkupuolta on kuvattu tarpomiseksi, jossa on paljon hahmojen kehitystä sekä teknologista ja geopoliittista pohjustusta.
Stephenson sisällyttää stimuloivia vastakkaisia näkemyksiä useisiin aiheisiin ja sävyttää teosta satiirilla. Kirja käsittelee loistavasti ja innovatiivisesti olemassaolon tärkeintä asiaa.
Kirjaa on sanottu paremmaksi vertailussa Kim Stanley Robinsonin ilmastonmuutoksesta kertovaan teokseen "The Ministry for the Future": molemmissa on käsitelty ilmastonmuutoksen jälkeistä politiikkaa, mutta Stephensonin kirja kiinnittää huomiota aidosti kiinnostaviin asioihin lämpenevän maailman geopolitiikassa. Robinsonin kirjassa tehdyt toimet toimivat ilman ennakoimattomia vaikutuksia. Stephensonin kirjassa rikkaat tekevät ratkaisuja omien etujensa nimissä suojautuakseen välittömiltä vaikutuksilta, ja tehdyillä toimilla on myös haittavaikutuksia, jotka järjestävät maailmanpolitiikkaa uudelleen.
Orangeria

Orangeria () eli talvipuutarha on suurikokoinen kasvihuone, joka on tarkoitettu lämpimiltä ilmastovyöhykkeiltä tuotujen puiden, kuten esimerkiksi nimensä mukaisten appelsiinipuiden kasvattamiseen.
Näyttäviä ja suurikokoisia orangerioita rakennettiin 1600- ja 1700-luvuilla Euroopan suuriin palatseihin, kuten Versailles’n palatsin puistoon ja Schönbrunnin linnan puutarhaan. Suomen tunnetuin talvipuutarha on Helsingin Talvipuutarha, joka on rakennettu 1800-luvun lopulla.
Maantiepyöräilyn maailmanmestaruuskilpailut 2021

Maantiepyöräilyn maailmanmestaruuskilpailut 2021 olivat järjestyksessään 94. maantiepyöräilyn maailmanmestaruuskilpailut. Ne järjestettiin Flanderin alueella Belgiassa 19.–26. syyskuuta 2021.
Mitalistit.
Lähde: Tissot timing
Yolande de Polignac

Yolande Martine Gabrielle de Polignac (o.s. de Polastron; 8. syyskuuta 1749 Pariisi, Ranskan kuningaskunta – 9. joulukuuta 1793 Wien, Habsburgien valtakunta) oli ranskalainen herttuatar ja hovinainen, joka tunnetaan kuningatar Maria Antoinetten läheisenä ystävänä ja suosikkina.
Yolande de Polastron nai vuonna 1767 Polignacin sukuun kuuluneen kreivi Jules de Polignacin, jonka täti oli hovissa vaikuttanut Anne de Noailles. Kreivitär Polignac tapasi Maria Antoinetten ensi kerran vuonna 1770 tämän häissä Versailles’n palatsissa. Viehättävänä ja iloluonteisena tunnettu Polignac oli vuodesta 1774 kuningattaren läheinen ystävä ja luotettu seuralainen. Vuodesta 1775 hänellä oli asema hovissa. Ystävyyden ansiosta sekä Polignac että hänen aviomiehensä rikastuivat kuningasperheeltä saamillaan arvokkailla lahjoilla, läänityksillä ja eläkkeillä. Tämä yhdessä heidän luonteidensa kanssa teki heistä vihattuja kansan keskuudessa. Jules de Polignac sai vuonna 1780 herttuan arvon, jolloin Yolandesta tuli herttuatar. Polignac nimitettiin vuonna 1782 Maria Antoinetten ja kuningas Ludvig XVI:n lasten kotiopettajaksi, mikä aiemmin oli ollut perinnöllinen kunniavirka.
Polignacin pariskunta pakeni Ranskasta heti Ranskan vallankumouksen alkuvaiheessa, pian Bastiljin valtauksen jälkeen heinäkuussa 1789. Polignacin herttuattaren väitetty vaikutusvalta Maria Antoinetteen ja yletön tuhlaavaisuus olivat vallankumousvuosina monien kuningatarta ja tämän lähipiiriä vastaan suunnattujen pamflettien ja herjausten aiheena. Polignac oli kirjeenvaihdossa Maria Antoinetten kanssa asuessaan maanpaossa Sveitsissä, Italiassa ja viimeksi Itävallassa. Hän kuoli Wienissä joulukuussa 1793, pari kuukautta Maria Antoinetten teloituksen jälkeen.
Yolande ja Jules de Polignacin pojat Armand ja Jules de Polignac palasivat Ranskaan Napoleonin aikana ja olivat Bourbon-restauraation vuosina merkittäviä ultrarojalistisia poliitikkoja. Polignacin vanhin tytär, Guichen herttuatar Aglaé de Polignac oli Maria Antoinetten suosikki.
Egyptin ilmatieteen laitos

Egyptin ilmatieteen laitos (; , lyhennys EMA) on Egyptiin kansallinen ilmatieteellinen keskusvirasto. Se toimii Egyptin siviili-ilmailuministeriön alaisena kansallisena meteorologisten havaintojen, ennustuspalvelujen ja tutkimuksen tuottajana. EMAn päätoimipiste sijaitsee Kairossa, mutta ilmatieteellinen havaintoasemaverkosto kattaa koko Egyptin. Egyptin ilmatieteen laitoksen palveluksessa on noin 1360 työntekijää, joista yli 85 prosenttia on miehiä.
Egyptin ilmatieteen laitosta koskeva säädös annettiin vuonna 1971. Vuonna 2002 luotiin Egyptin siviili-ilmailuministeriö irroittamalla joukko toimintoja maan liikenneministeriöstä; EMA kuului näiden toimintojen joukkoon.
Noa Lange

Noa Mihail Lange on suomalainen näyttelijä. Lange näytteli yhtä keskeisistä rooleista vuonna 2021 Elisa Viihde Viaplay -suoratoistopalvelussa julkaistussa uudessa versiossa "Häräntappoaseesta". Lange on julkaissut myös musiikkia Lage-artistinimellä.
JS Hyūga

JS Hyūga (runkonumero DDH-181) on Japanin meri-itsepuolustusvoimien Hyūga-luokan helikopterein varustettu hävittäjä, vaikka se kansainväliseltä luokitukseltaan on helikopteritukialus.
Valmistus.
Aluksen tilaus vahvistettiin Heisein 16 vuoden budjetissa (2004), minkä vuoksi se tunnetaan Japanin meri-ilmapuolustusvoimissa myös nimellä 16DDH. Alus tilattiin IHI Marine Unitedilta, jonka Yokohaman telakalla köli laskettiin 11. toukokuuta 2006. Se laskettiin vesille 23. elokuuta 2007 ja otettiin palvelukseen 18. maaliskuuta 2009.
Palvelus.
Aluksen ensisijaisena tehtävänä on olla Yokosukaan sijoitetulle saattajaosasto 1:n komentoaluksena sekä tarjota sille helikopteritukea. Se osallistui Tohokun alueelle 11. maaliskuuta 2011 iskeneen maanjäristyksen uhrien pelastustöihin. Alus lähti 16. maaliskuuta Yokosukasta kuljettaen avustustarvikkeita alueelle.
JS Ise

JS Ise (runkonumero DDH-182) on Japanin meri-itsepuolustusvoimien Hyūga-luokan helikopterein varustettu hävittäjä, vaikka se kansainväliseltä luokitukseltaan on helikopteritukialus.
Valmistus.
Aluksen tilaus vahvistettiin Heisein 18 vuoden budjetissa (2006), minkä vuoksi se tunnetaan Japanin meri-ilmapuolustusvoimissa myös nimellä 18DDH. Alus tilattiin IHI Marine Unitedilta, jonka Yokohaman telakalla köli laskettiin 30. toukokuuta 2008. Se laskettiin vesille 21. elokuuta 2009 ja otettiin palvelukseen 16. maaliskuuta 2011.
Palvelus.
Aluksen ensisijaisena tehtävänä on olla Kureen sijoitetun saattajaosasto 4:n komentoaluksena sekä tarjota sille helikopteritukea.
Kuonomarjat

Kuonomarjat ("Memecylon") on melastomakasvien (Melastomataceae) heimoon kuuluva kasvisuku. Sukuun kuuluu lähteestä riippuen noin 100–350 lajia.
Kuonomarjat kasvavat luonnossa Saharan eteläpuoleisessa Afrikassa, Kaakkois-Aasiassa sekä osissa Australiaa ja Oseaniaa.
Hyūga-luokka

Hyūga-luokka on Japanin meri-itsepuolustusvoimain kahden helikopterihävittäjän muodostama alusluokka.
Suunnittelu.
Alusten standardiuppouma on noin 13 950 tonnia ja kuormattuna uppouma on noin 19 000 tonnia. Niiden kokonaispituus on 197 metriä, leveys on 33 metriä ja syväys 7 metriä. Komentosilta on sijoitettu kannen kulkusuunnassa lentokannen, joka on samalla nimetty kanneksi No. 1, oikeaan laitaan. Silta on noin 70 metriä pitkä ja kannen tasolla 9 metriä leveä. Siinä on kaikkiaan viisi kerrosta eli lentokannen taso No.1 ja sen yläpuolella kannet 01-04. Kannen tasossa on lentomiehistöjen ja kansihenkilöstön odotushuoneet ja toimistot. Kannet 01 ja 02 on pääosin varattu viestintälaitteille ja varsinainen komentosilta on kannella 03 ja sen takana sijaitsee lennonjohdon vaatimat tilat. Ylin 04 kerroksessa on FCS-3-tutka ja sen tarvitsemat laitteistot. Näiden yläpuolella on vielä etumasto, johon on sijoitettu erilaisia antenneja, tutkia ja elektronisen sodankäynnin järjestelmiä.
Varsinaisessa rungossa on seitsemän kerrosta alkaen lentokannen alla olevasta kannesta No.2 aina pohjan kanteen No.7. Lentokannen pituus on 195 metriä ja sen leveys on 33 metriä. Siinä on neljä nousu- ja laskeutumispistettä ja kaksi suurta hissiä lentokoneiden siirtämiseksi ja kaksi pienempää hissiä ampumatarvikkeiden ja varaosien siirtämiseksi. Lentokonehissit mahdollistavat koneiden siirron kannella No.4 olevaan hangaariin ja sen maksiminostokyky on 30 tonnia. Etummainen 20 × 10 metrin hissi on hieman pienempi kuin taaempi 20 × 13 metrin hissi. Taaempaan hissiin sopii esimerkiksi SH-60K-sukellusveneentorjuntahelikopteri roottori avattuna. Lentokannella on etummaisena Phalanx CIWS -lähitorjuntajärjestelmä ja lisäksi 16 siilon MK 41 VLS, jotka on sijoitettu kannen oikeaan reunaan. Kannella on vielä erilaisia viestintäjärjestelmiä.
Kannen No.2 etuosaan on sijoitettu ankkurilaitteet ja loppuosassa kannesta on muun muassa taistelunjohtokeskus, lääkintatilat, aluksen päällikön toimisto ja lepotilat.
Jokiläänin kansalaisopisto

Jokiläänin kansalaisopisto on Jokioisten, Humppilan ja Ypäjän kuntien omistama ja ylläpitämä kansalaisopisto läntisessä Kanta-Hämeessä. Opisto aloitti toimintansa vuonna 1973.
Jokiläänin kansalaisopisto on vapaan sivistystyön oppilaitos, jonka tehtävänä on kannustaa kuntalaisia elinikäiseen oppimiseen ja aktiiviseen kansalaisuuteen. Opisto järjestää kaikille avointa kansalaisopistoopetusta omistajakuntiensa alueella sekä verkossa. Vuonna 2020 opetustuntimäärä oli n. 4000 ja yksittäisiä opiskelijoita n. 1200. Kursseja järjestettiin n. 200. Opetettavista aineista kädentaitoja oli 40 %, musiikkia 25 %, taideaineita 16,5 %, liikuntaa ja tanssia 7,5 %, kieliä 5,5 % ja yhteiskunnallisia ja muita aineita 5,5 %. Opistolla työskentelee vakituisen rehtorin (50 %), kurssisihteerin sekä tekstiilityön opettajan lisäksi n. 50 tuntiopettajaa.
Kansalaisopiston toimisto sijaitsee Jokioisten Tietotalolla. Opiston omassa käytössä on kudontatiloja jokaisessa omistajakunnassa. Lisäksi opetusta järjestetään alueen kouluilla, Tietotalolla, Ypäjän Hevosopistolla sekä Ypäjänkylän seuraintalolla ja Humppilan työväentalolla.
Trofarello

Trofarello () on kunta Italiassa Piemonten alueella sijaitsevassa Torinon metropolikaupungissa. Vuoden 2022 alussa kunnassa oli arviolta 10 697 asukasta.
Stenayn kantoni

Stenay on Ranskassa yksi Meusen departementin kantoneista (yleisneuvoston vaalipiiri). Se käsittää 35 kuntaa ja sen alueella asui vuoden 2015 alussa 9 125 ihmistä. Stenayn kantonin keskustoimisto on Stenayn kunnassa.
Kunnat.
Stenayn kantonin kunnat:
Palladiumnitraatti

Palladiumnitraatti (Pd(NO3)2) on palladium- ja nitraatti-ionien muodostama epäorgaaninen ioniyhdiste. Yhdistettä voidaan käyttää orgaanisen kemian synteeseissä katalyyttinä.
Ominaisuudet, valmistus ja käyttö.
Huoneenlämpötilassa palladiumnitraatti on ruskeaa tai kellertävää kiteistä ja hygroskooppista ainetta. Aineen alkeiskoppi on monokliininen ja sen rakenne on polymeeri. Yhdisteestä tunnetaan myös kidevedellinen dihydraatti (Pd(NO3)2·2H2O. Palladiumnitraatti liukenee hieman veteen, mutta hydrolysoituu veden vaikutuksesta. Yhdiste liukenee myös asetoniin ja dietyylieetteriin. Kuumennettaessa palladiumnitraatti hajoaa palladiumoksidiksi. 
Palladiumnitraattia muodostuu palladiumin ja typpihapon reaktiossa, mutta useimmiten sitä valmistetaan liuottamalla palladiumoksidia typpihappoon.
PdO + 2 HNO3 → Pd(NO3)2 + H2O
Palladiumnitraattia käytetään katalyyttinä monissa orgaanisissa reaktioissa ja siitä myös valmistetaan katalyyttejä.
Elis Hultin

Elis Julius Johannes Hultin (24. kesäkuuta 1866 Jaakkima – 12. tammikuuta 1942 Helsinki) oli suomalainen sortokausien aktivisti ja matkailualan toimija.
Elis Hultin syntyi Jaakkimassa toisena henkikirjoittaja Julius Hultinin ja Emma Savanderin viidestä lapsesta. Hänen vanhempi sisarensa oli tunnettu naispoliitikko Tekla Hultin. Hän aloitti sotilasuralla ja valmistui Haminan kadettikoulusta vuonna 1887. Sen jälkeen hän toimi Henkivartioväen 3. Tarkk'ampujapataljoonassa Helsingissä aliluutnanttina vuodesta 1887, luutnanttina 1891 ja kapteenina vuodesta 1900. Sinä aikana hän toimi vuosina 1891-1894 Kadettikoulun opetusupseerina 1891-1894. Heikentyneen terveytensä vuoksi hän joutui eroamaan armeijasta vuonna 1900 vain 34-vuotiaana.
Hultin toimi armeijasta eroamiseen jälkeen ensin vuosina 1900-1903 ruotsalaisen matkatoimiston johtajana Berliinissä. Sen jälkeen hän siirtyi Pietariin Ludvig Nobelin konetehtaan kirjeenvaihtajaksi vuosiksi 1903-1907. Hultin siirtyi takaisin Suomeen vuonna 1907 toimien vuoteen 1909 Helsingissä Hietalahden korjaustelakan kirjeenvaihtajana ja apulaistoimitusjohtajana. Vuosina 1909-1915 hän toimi jälleen matkatoimistoalalla johtaen Suomen Matkailijayhdistyksen matkatoimistoa. Ensimmäisen maailmansodan aikana vuosina 1915-1916 hän toimi elintarpeiden tuontia Venäjältä järjestävässä komiteassa puheenjohtajana. Itsenäistymisvaiheessa 1918 hänestä tuli itsenäistyneessä Suomessa sotaväen ja vankien muonituksen johtaja. Viimeiset parikymmentä vuotta hän oli vuonna 1918 perustetun Keskuskauppakamarin kaupallisen tiedotustoimiston päällikkönä. 
Jälkipolville Elis Hultin on tullut tunnetuksi Venäjän vastaisesta toiminnasta, johon hän osallistui jo Berliinissä oloaikanaan toimien siellä kagaalin asiamiehenä ja Pietariin siirryttyään osallistui Venäjän vallankumouksellisten kokouksiin. Hänet vangittiin vuonna 1904, ja hän joutui olemaan seitsemän viikkoa vangittuna Spalernajassa. Helmikuussa 1915 hän oli mukana entisten Haminan kadettien perustaessa Sotilaskomiteaa ”aktiivisten itsenäisyyspyrkimyksien kannattamiseksi ja edistämiseksi”. Hultin ylennettiin 1920-luvulla reservin majuriksi.
Hultin toimi lehtimiehenä Nya Pressenissä vuosina 1898-1899. Ulkomailla ollessaan hän toimi Helsingfors Tidningarin kirjeenvaihtajana. Lehtiartikkeleissaan hän käsitteli erityisesti turismiin liittyviä kysymyksiä. Vuonna 1911 Hultin oli asiamiehenä käytännön toimintaa järjestettäessä suomalaisten ensimmäistä kertaa osallistuessa matkailunäyttelyyn Berliinissä 1911. Suomalaisen järjestelyorganisaation puheenjohtajana oli pankkiiri Otto Stenroth.
Liberate the Unborn Inhumanity

Liberate the Unborn Inhumanity on suomalaisen death metal -yhtye Mors Principium Estin kahdeksas studioalbumi, joka julkaistiin 8. huhtikuuta 2022.
Albumilta on julkaistu singlenä kappaleet ”Valley Of Sacrifice, Part 1” ja ”The Lust Called Knowledge”.
Hurricane (Cyan Kicksin kappale)

Hurricane on suomalaisen rockyhtye Cyan Kicksin kappale, joka julkaistiin 13. tammikuuta 2022. Yhtye osallistui kappaleella Uuden Musiikin Kilpailuun ja kilpaili paikasta Suomen edustajana Eurovision laulukilpailussa 2022. Kappale sijoittui kilpailussa toiseksi.
Kappaleen ovat säveltäneet ja sanoittaneet Niila Perkkiö, Susanna Alexandra ja Amaranthe-yhtyeestä tunnettu Elize Ryd. Sen tuottajina on Perkkiön lisäksi Chris Walla (Death Cab for Cutiesta) ja Zakk Cervini. Kappale kertoo yhtyeen mukaan omien pelkojen voittamisesta sekä rohkeudesta olla oma itsensä ja tehdä haluamiaan asioita.
Ram pam pam

Ram pam pam on suomalaisen laulaja Bessin kappale, joka julkaistiin 14. tammikuuta 2022. Bess osallistui kappaleella Uuden Musiikin Kilpailuun ja kilpaili paikasta Suomen edustajana Eurovision laulukilpailussa 2022. Kappale sijoittui kilpailussa kolmanneksi.
Kappaleen ovat kirjoittaneet Bess, Jonas Olsson ja Tomi Saario. Sen tuottajia ovat Olssonin lisäksi Joonas Angeria ja Joonas Parkkonen. Tekijöiden mukaan kappale syntyi tekijöiden filosofisiin suuntiin ajautuneista elämänvalintapohdinnoista, joihon Bess halusi tarttua. Kappaletta on kuvailtu ”bilebiisiksi”.
”Ram pam pam” debytoi Suomen virallisen listan kolmannella sijalla viikolla 3/2022. Kappale nousi listaykköseksi viikolla 4/2022. Elokuussa 2022 kappale teki suomalaista radiohistoriaa, kun kappale oli pysynyt suomalaisten radioiden suosituimpana kappaleena 19 viikon ajan. ”Ram pam pam” oli myös suomalaisten eniten kuuntelema kappale vuonna 2022 Spotifyssa. Saavutuksen myötä kappale palkittiin seuraavan vuoden Emma-gaalassa vuoden striimatuimpana kotimaisena biisinä, jonka lisäksi se voitti myös Vuoden biisi -kategoriassa.
Kappaleen englanninkielinen versio on julkaistu ”Sammumaton”-singlen b-puolena.
Jezebel

Jezebel voi viitata muun muassa seuraaviin:
Melodi Grand Prix 2013

Melodi Grand Prix 2013 oli Norjassa 19. tammikuuta - 9. helmikuuta 2013 järjestetty laulukilpailu, jossa valittiin Norjan edustaja vuoden 2013 Eurovision laulukilpailuun. Kilpailu pidettiin avoimena sävellyskilpailuna, johon lähetettiin noin 600 kappaletta. Niistä 21 valittiin karsintaan.
Kilpailu alkoi kolmella seitsemän kappaleen semifinaalilla, jotka pidettiin ympäri Norjaa 19. tammikuuta - 2. helmikuuta. Kussakin semifinaalissa puhelinäänestäjät äänestivät kolme kappaletta finaaliin. Semifinaalien jälkeen asiantuntijaraati valitsi semifinaaleissa pudonneista vielä yhden kappaleen finaaliin.
Finaali pidettiin 9. helmikuuta Oslo Spektrum -areenalla. Finaalissa voittaja valittiin kaksikierroksisessa äänestyksessä. Ensimmäisellä kierroksella puhelinäänestäjät äänestivät neljä kappaletta toiselle kierrokselle, jossa puhelinäänestäjät ja alueraadit äänestivät yhdessä voittajan. Kilpailun voitti Margaret Berger kappaleella "I Feed You My Love".
Kilpailun kulku.
Ensimmäinen semifinaali.
Ensimmäinen semifinaali kilpailtiin 19. tammikuuta Steinkjerissä.
Toinen semifinaali.
Toinen semifinaali kilpailtiin 26. tammikuuta Florøssä.
Kolmas semifinaali.
Kolmas semifinaali kilpailtiin 2. helmikuuta Larvikissa.
Finaali.
Finaali kilpailtiin 9. helmikuuta Oslo Spektrum -areenalla Oslossa. Finaalin väliajalla esiintyi edellisvuoden Eurovision laulukilpailun voittaja Loreen.
Rotvalli (sarjakuva)

Rotvalli on Juho Heinolan värillinen strippisarjakuva Aamulehden Moro-liitteessä. Sarjakuva on ilmestynyt kerran viikossa vuodesta 2008 lähtien.
Sarjakuvan tapahtumat sijoittuvat Tampereelle ja Pirkanmaalle. Päähahmoja ovat eläkeläiset Mää ja Toi, jotka keskustelevat ajankohtaisista asioista. Useassa stripissä hahmot kommentoivat jotakin Aamulehden otsikkoa. Määllä ja Toilla on myös erimielisyyksiä: toinen kannattaa Tapparaa, toinen Ilvestä. Hahmot kinastelevat muidenkin asioiden kuten Näsijärven ja Pyhäjärven paremmuudesta. Muita Rotvallissa usein esiintyviä elementtejä ovat lokki, koira, Näsinneula ja puistonpenkki.
Sarjakuvan ensimmäinen strippi julkaistiin 3. huhtikuuta 2008 Moro-liitteessä ja sarjakuvan kotisivuilla. Strippejä on kotisivuilla joulukuuhun 2011 asti, myöhemmät löytyvät Aamulehden näköislehdistä.
Cyril M. Kornbluth

Cyril M. Kornbluth eli C. M. Kornbluth (2. heinäkuuta 1923, New York – 21. maaliskuuta 1958, Waverly) oli yhdysvaltalainen tieteiskirjailija. Hän kuului Futurians-ryhmään, jonka muita jäseniä olivat muun muassa Isaac Asimov sekä Frederik Pohl, jonka kanssa Kornbluth kirjoitti useita novelleja ja romaaneja. Ryhmän jäsenet kirjoittivat ja toimittivat tieteiskertomuksia Astonishing Stories ja Super Science Stories -lehtiin.
Kornbluth alkoi kirjoittaa tieteiskertomuksia jo teini-ikäisenä, ja suuri määrä hänen kirjoittamiaan tieteistarinoita julkaistiin vuosina 1940–1942. Ensimmäinen Kornbluthilta julkaistu tarina oli ”Stepsons of Mars", joka julkaistiin vuoden 1940 Astonishing Stories -lehden huhtikuun numerossa. Kornbluth oli kirjoittanut tarinan yhdessä Harry Dockweilerin ja Richard Wilsonin kanssa. Kornbluthin ensimmäinen yksin kirjoittama tarina julkaistiin Super Science Stories –lehden vuoden 1940 toukokuun numerossa nimimerkillä S. D. Gottesman. Kornbluth kirjoitti yhteensä 20 erilaisella salanimellä – muun muassa S.D. Gottesman, Cecil Corwin, Simon Eisner, Jordan Park ja Cyril Judd.
Toinen maailmansota keskeytti Kornbluthin kirjailijan uran. Kornbluth palveli toisessa maailmansodassa kiväärimiehenä. Sodan jälkeen hän alkoi työskennellä lehtimiehenä, ja hän pääsi myös opiskelemaan Chicagon yliopistoon. Kornbluth palasi tieteistarinoiden pariin vuonna 1947, käyttäen tällä kertaa omaa nimeään. Hän saavutti pian mainetta loistavana novellien kirjoittajana. Kornbluthin taitavasti kirjoittamat kertomukset saivat erityistä kiitosta visionäärisyydestään ja yhteiskunnallisista näkemyksistään. Kornbluth suhtautui hyvin kriittisesti tarinoihin, joissa tiede esitettiin ihmiskunnan lopullisena pelastajana. Sen sijaan hän tarkasteli yhteiskunnan sosiaalisia rakenteita ja uhkia, jotka valloilleen päässyt huipputeknologia voisi aiheuttaa. Kornbluth kuoli sydänkohtaukseen vain 35-vuotiaana.
Joonas Parkkonen

Joonas Parkkonen, aiemmin taiteilijanimeltään Johnny Cruz (s. 30. tammikuuta 1992) on suomalainen musiikkituottaja, lauluntekijä ja Santa Cruz -yhtyeen entinen kitaristi. Helsingistä kotoisin oleva Parkkonen perusti yhtyeen vuonna 2007 yhdessä Arttu ”Archie Cruz” Kuosmasen kanssa, ja toimi sen kitaristina sekä Archien kanssa kappaleiden kirjoittajana ja tuottajana.
Parkkonen jätti yhtyeen vuonna 2018, ja on sen jälkeen luonut uraa tuottajana ja lauluntekijänä. Hän on ollut tuottajan, lauluntekijän tai äänitekniikan roolissa muun muassa rockyhtyeille Blind Channel, Apocalyptica, Lost Society, Reckless Love, Amaranthe ja Bodom After Midnight. Pop-genressä hän on tehnyt yhteistyötä Robin Packalenin ja Kuumaan kanssa.
Parkkonen oli yksi tuottajista Blind Channelin ”Dark Side” -kappaleessa, joka edusti Suomea Eurovision laulukilpailussa 2021. Hän oli myös ääniteknikkona vuoden 2022 The Rasmuksen edustuskappaleessa ”Jezebel”.
Anora Industrial

Anora Industrial on Anora Group Oyj:n liiketoiminta-alue ja yksikkö, joka tuottaa ohrapohjaisia jalosteita teollisuuden käyttöön. Anora Group Oyj syntyi vuonna 2021 suomalaisen Altia Oyj:n ja norjalaisen Arcus ASA:n fuusioituessa.
Pohjoismaissa toimiva Anora Industrial muodostuu Koskenkorvan tehtaan toiminnoista sekä Rajamäellä sijaitsevan, teknisiin tuotteisiin keskittyneen etanolitehtaan toiminnoista ja sopimusvalmistuspalveluiden myynnistä alkoholijuoma-asiakkaille.
Anora Industrialin päätuotteita ovat tekniset etanolit, ohratärkkelys ja lämmönsiirtonesteet. Anora Industrial valmistaa ja myy puhtaita sekä denaturoituja etanolituotteita yritysasiakkaille. Suomen alkoholilainsäädäntö määrittelee sekä teknisten etanolien käyttöä että etanolien denaturointia.
Anoran Koskenkorvan tehtaalla valmistetaan yhtiön omaan käyttöön tarkoitetun viljaviinan lisäksi muita etanolilaatuja, rehuraaka-aineita sekä ohratärkkelystä eri tarkoituksiin. Tärkkelystä voidaan käyttää muun muassa paperi- ja kartonkiteollisuuden raaka-aineena sekä elintarviketeollisuudessa. Suomalaiseen paperin ja kartongin valmistukseen käytettävää ohratärkkelystä myy Chemigate. 
Rajamäen etanolitehtaalla valmistetaan maalämpönestettä, jonka avulla luonnonlämpö voidaan siirtää maaperästä, vesistöistä ja kalliosta rakennusten ja käyttöveden lämmitysenergiaksi. Rajamäen tehtailla valmistettu Naturet on Suomen markkinajohtaja etanolipitoisissa lämmönsiirtonesteissä. 
Anora Industrial tähtää hiilineutraaliuteen ja Koskenkorvan tehtaan tuotanto perustuu kiertotalouteen.
Viron sääpalvelu

Viron sääpalvelu () on vuonna 2013 perustettu valtiollinen ilmatieteellinen laitos, joka toimii Viron ympäristöviraston yhteydessä. Laitos jatkaa paljolti edeltäjänsä, "Viron ilmatieteen ja hydrologian laitoksen" (EMHI) tehtävien parissa tehden sään, ilmaston ja hydrologian mittauksia, sääennustuksia ja tutkimustyötä. 
Viro on yksi eurooppalaisen keskipitkän aikavälin sääennustuskeskuksen ECMWF:n jäsenvaltioista, ja tämän analyysi- ja laskentakeskuksen tuottamat numeeriset sääennusteet ovat tärkeä työkalu Virossa tehtäville sääennusteille. 
Tiettävästi ensimmäiset tunnetut säämittaukset Virossa teki sotilaslääkäri Johann Jacob Lerche Vilsandiin matkalla olleessa purjealuksessa 18. elokuuta 1731. Ensimmäiset säähavaintosarjat ovat vuosilta 1774-1777 (upseeri Breckling) ja 1785-1800 Tallinnasta (Räävelin katedraalikoulun professori C. L. Carpov).